KIRJALLINEN KYSYMYS E-2136/99

esittäjä(t): Bart Staes (Verts/ALE) komissiolle

(24. marraskuuta 1999)

Aihe: Hissidirektiivin edellyttämien yhdenmukaistettujen standardien kääntäminen kaikille EU:n virallisille kielille

Euroopan parlamentin ja neuvoston 29 päivänä kesäkuuta 1995 antama direktiivi 95/16/EY(1) jäsenvaltioiden hissejä koskevan lainsäädännön lähentämisestä tuli kaikkien uusien hissien osalta voimaan 1. heinäkuuta 1999. Tämä direktiivi oli 1. heinäkuuta 1997 ja 30. kesäkuuta 1999 välisenä aikana vain suuntaa-antava. Belgiassa direktiiviä sovelletaan 10. elokuuta 1998 annetun hissejä koskevan kuninkaallisen säädöksen kautta (lähde: 11. syyskuuta 1998 ilmestynyt Belgisch Staatsblad / Le Moniteur / Belgisches Staatsblatt). Tämä säädös koskee tästä syystä kaikkia uusia hissejä Belgiassa.

Direktiivin edellyttämiä yhdenmukaistettujen standardeja ei kuitenkaan ole käännetty kaikille 11:lle EU:n viralliselle kielelle, vaan ne ovat olemassa vain kolmella virallisella kielellä: saksaksi, englanniksi ja ranskaksi. Tämä asettaa etusijalle hissinvalmistajat, joilla on saatavilla saksan-, englannin- tai ranskankielinen versio yhdenmukaistetuista standardeista, ja syrjii muunkielisiä (tanskan-, suomen-, kreikan-, italian-, hollannin-, portugalin-, espanjan- ja ruotsinkielisiä) valmistajia, koska heillä ei ole käytettävissään omankielistä versiota.

1. Onko komissio sitä mieltä, että tasa-arvoperiaatteen noudattaminen on tässä asiassa kyseenalaista, koska yhdenmukaistettuja standardeja ei ole käännetty tanskaksi, suomeksi, kreikaksi, italiaksi, hollanniksi, portugaliksi, espanjaksi ja ruotsiksi? Jos komissio on tätä mieltä, mihin toimiin se aikoo ryhtyä, jotta hissidirektiivin edellyttämät tekniset standardit käännetään viipymättä kaikille EU:n virallisille kielille? Jos komissio ei ole tätä mieltä, minkä yhteisön lainsäädännön sisältämän oikeusperustan nojalla komissio perustelee yhdenmukaistettujen standardien kääntämättä jättämisen?

2. Onko komissio sitä mieltä, että hissidirektiiviä sovelletaan aukottomasti, vaikka yhdenmukaistettuja standardeja ei ole käännetty kaikille EU:n virallisille kielelle? Jos komissio on tätä mieltä, miten se perustelee asian? Jos komissio ei ole tätä mieltä, voidaanko hissidirektiiviä mukauttaa siihen asti, kunnes yhdenmukaistetut standardit ovat saatavilla myös tanskan-, suomen-, kreikan-, italian-, hollannin-, portugalin-, espanjan- ja ruotsinkielisenä versiona?

(1) EYVL L 213, 7.9.1995, s. 1.

Erkki Liikasen komission puolesta antama vastaus

(19. tammikuuta 2000)

1. Euroopan standardointielimet laativat eurooppalaiset standardit omilla virallisilla kielillään. Euroopan standardointikomitean (CEN) ja Euroopan sähkötekniikan standardointikomitean (CENELEC) tapauksessa nämä kielet ovat englanti, ranska ja saksa. Euroopan telealan standardointilaitos (ETSI) laatii eurooppalaiset standardinsa englanniksi. Näiden standardien muuttamisesta kansallisiksi standardeiksi vastaavat kansalliset standardointielimet. Euroopan standardointielinten sääntöjen mukaan eurooppalaisten standardien kääntäminen on mahdollista, mutta sitä ei edellytetä. Kääntämisestä päättävät kansalliset standardointielimet ja kansalliset viranomaiset. Useissa jäsenvaltioissa kääntäminen on pakollista.

Yhdenmukaistettujen standardien erityisen merkityksen vuoksi komissio katsoo, että kaikkien osapuolten olisi voitava saada ne käyttöönsä. Alan ja kyseessä olevan standardin luonteesta ja markkinoiden tarpeista riippuen tämä voi tarkoittaa, että standardin olisi syytä olla saatavilla asianomaisten maiden kielellä. Komissio antaa taloudellista tukea kansallisille standardointielimille, jotka kääntävät yhdenmukaistettuja standardeja kansallisille kielille.

2. Kaikkein muiden uuden lähestymistavan mukaisten direktiivien tapaan myös jäsenvaltioiden hissejä koskevan lainsäädännön lähentämisestä 29 päivänä kesäkuuta 1995 annettuun parlamentin ja neuvoston direktiiviin 95/16/EY liittyvien standardien soveltaminen on vapaaehtoista. Uuden lähestymistavan mukaiset direktiivit voidaan panna täytäntöön ilman standardeja tai ennen kuin standardit ovat saatavilla. Standardien käyttö kuitenkin helpottaa täytäntöönpanoa, minkä vuoksi yhdenmukaistetut standardit useimmiten käännetään.